દરેક શુભ કાર્યની શરુઆત જેમના સ્મરણથી થાય છે તેવા વિધ્નહર્તા ભગવાન ગણેશજીની કૃપા મેળવવાનો શ્રેષ્ઠ દિવસ એટલે અંગારકી સંકષ્ટ ચતુર્થી. આવતીકાલે મંગળવાર અને અંગારકી ચતુર્થીનો અનોખો સંયોગ બન્યો છે, જને લઇ ગણેશભકતોમાં ભારે ઉત્સાહ અને ભકિતનો માહોલ છવાયો છે. આવતીકાલની અંગારકી ચોથ ૨૧ ચોથનું ફળ આપનારી હોઇ ગણપતિદાદાની કૃપા અને આશીર્વાદ મેળવવા આવતીકાલે અમદાવાદ શહેર સહિત રાજયભરના ગણેશમંદિરોમાં ગણેશભકતોનું ઘોડાપૂર ઉમટશે. જ્યોતિષીઓના મતે મંગળવારે રાત્રે ૯-૪૦ કલાકે ચંદ્રોદય થશે જેથી મંદિરના દ્વાર ત્યાં સુધી ખુલ્લા રહેશે. શહેરના લાલદરવાજા ખાતેના સિધ્ધિ વિનાયક મંદિર, ધોળકા તાલુકાના કોઠ ગામે ગણપતિપુરા ખાતેના સુપ્રસિધ્ધ ગણપતિ મંદિર, મહેમદાવાદના સિધ્ધિવિનાયક, વસ્ત્રાપુરના ગણપતિ મંદિર, શાહીબાગના ગણેશ મંદિર સહિત રાજયભરના ગણપતિ દાદાના મંદિરોમાં લાખોની સંખ્યામાં શ્રધ્ધાળુ ભકતો દાદાના દર્શનાર્થે ઉમટનાર છે ત્યારે મંદિર સત્તાધીશો દ્વારા પણ આવતીકાલની અંગારકી ચોથને લઇ દર્શનાર્થીઓ માટે દર્શનની ખાસ વ્યવસ્થા અને પ્રસાદની તૈયારીઓ કરાઇ છે. ગણેશ ભક્તોમાં અંગારકી સંકષ્ટ ચતુર્થીનું અનન્ય મહાત્મ્ય છે. શાસ્ત્રો મુજબ આ એક ચતુર્થી કરવાથી ૨૧ ચોથ કર્યાનું ફળ પ્રાપ્ત થાય છે. મંગળવારે વિક્રમ સંવત ૨૦૭૪ની ત્રીજી અને અંતિમ અંગારકી સંકષ્ટ ચતુર્થી છે. હવે આગામી અંગારકી સંકષ્ટ ચતુર્થી વિક્રમ સંવત ૨૦૭૫ના માગશર મહિનામાં ૨૫ ડિસેમ્બરે આવશે. અંગારકી સંકષ્ટ ચતુર્થી ભગવાન ગણેશજીની સાધના-આરાધના-પ્રાર્થના કરવાનો અને તેમની કૃપા-આશીર્વાદ પ્રાપ્ત કરવાનો અનેરો અવસર છે. વિધ્નહર્તા દેવાના લાખો ભક્તો અંગારકી સંકષ્ટ ચતુર્થીના દિવસે ઉપવાસ કરીને પ્રાર્થના-આરાધના સાથે ભગવાન ગણેશજીને પ્રસન્ન કરવાનો, રીઝવવાનો પ્રયાસ કરે છે. આ દિવસ ગણેશ ઉપાસના માટે પણ વિશિષ્ટ ગણવામાં આવે છે. શ્રદ્ધાળુઓ આ દિવસે ગણેશયાગ, ગણપતિ અથર્વશીર્ષ, સંકટનાશન ગણેશસ્તોત્રના જાપ કરશે.